Diari Oficial de la Generalitat Valenciana


Sumari del DOGV 3214, del 31-03-1998 (1998/2117)

ORDRE de 10 de març de 1998, de la Conselleria de Cultura, Educació i Ciència, per la qual es convoquen ajudes i subvencions per a la realització de formació en centres de treball i pràctiques formatives en alternança.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3214

Data del DOGV
:   31-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2117


Data del document
:   10-03-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 10 de març de 1998, de la Conselleria de Cultura, Educació i Ciència, per la qual es convoquen ajudes i subvencions per a la realització de formació en centres de treball i pràctiques formatives en alternança. [1998/A2117]
  
En la col·laboració entre les empreses i institucions productives i els centres docents que imparteixen ensenyaments de Formació Professional Reglada, d'Arts Aplicades i Oficis Artístics, de Ceràmica i d'Arts Plàstiques i Disseny, destaca la realització en elles de pràctiques formatives o formació en centres de treball on els alumnes, a part de comprovar la competència professional adquirida a través dels seus estudis al centre docent, coneixen processos productius, organització empresarial i relacions laborals, que facilitaran la seua inserció en la vida professional.
  
La Formació Professional Reglada, i en especial la Formació Professional Específica, consideren la realització de pràctiques formatives en situacions reals de treball com un mitjà imprescindible per a aconseguir una formació de qualitat per a l'ocupació.
  
El desenrotllament de la formació pràctica ocasiona unes despeses extraordinàries als alumnes i a les empreses, per la qual cosa es considera necessari destinar ajudes econòmiques que en part els compensen.
  
Per això, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. Convocar:
  
a) Ajudes per als alumnes de centres docents no universitaris que realitzen formació en centres de treball (FCT) o pràctiques formatives en alternança (PFA) en empreses i institucions públiques o privades.
  
b) Subvencions per a les empreses i institucions, de titularitat privada, que hagen acollit els esmentats alumnes i hagen subscrit els concerts de col·laboració centre docent-empresa per a la realització de pràctiques en centres de treball que estableix l'Ordre de 31 d'agost de 1988, de la Conselleria de Cultura, Educació i Ciència (DOGV de 15 de setembre), i que figura com a annex CC a aquesta ordre.
  
2. Aprovar les bases per les quals es regirà l'adjudicació de les ajudes i subvencions, i que figuren en l'annex I de l'ordre, així com els models de sol·licitud i certificació (annexos SA, SE, CA y CE).
  
Segon
  
L'import global màxim destinat a les ajudes i subvencions la concessió de les quals es convoca per aquesta ordre serà de 403.977.658 de pessetes, que es finançaran a càrrec de la línia de subvenció 401/000/98, del programa 421.30 del pressupost de la Generalitat Valenciana per al 1998.
  
Tercer
  
Les empreses o institucions beneficiàries de les ajudes que es convoquen hauran d'acreditar, abans del cobrament, que es troben al corrent de les seues obligacions tributàries i de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny).
  
Quart
  
Caldrà reintegrar les quantitats percebudes i exigir l'interés de demora des del moment del pagament de les ajudes, en els supòsits establits en l'article 47.9 de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991.
  
Cinqué
  
La resolució d'aquesta convocatòria serà dictada abans del 15 de desembre de 1998.
  
En el cas que, transcorregut el dit termini, no s'haguera dictat aquesta, les sol·licituds s'entendran desestimades, sense perjudici d'allò que dispose la resolució expressa.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat per a concedir les ajudes i subvencions, i se l'autoritza perquè dicte les resolucions necessàries per al desplegament i l'execució d'aquesta ordre.
  
Segona
  
L'ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que esgota la via administrativa, podrà interposar-se, després de la comunicació al conseller de Cultura, Educació i Ciència, un recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això sense perjudici que s'interpose qualsevol altre que s'estime procedent.
  
València, 10 de març de 1998
  
El conseller de Cultura, Educació i Ciència,
  
Francisco E. Camps Ortiz
  
ANNEX I
  
Bases de la convocatòria
  
Primera
  
Podran rebre ajudes econòmiques per la realització de formació en centres de treball o pràctiques formatives en alternança:
  
a) Els alumnes matriculats en centres públics, dependents de la Conselleria de Cultura, Educació i Ciència, i els de centres privats que cursen ensenyaments concertats o convinguts amb la dita Conselleria, que hagen realitzat formació en centres de treball, o pràctiques formatives en alternança, en empreses o institucions públiques o privades a través del concert de col·laboració a què fa referència l'apartat primer, 1, b) d'aquesta ordre.
  
Els alumnes hauran d'estar cursant algun dels estudis següents:
  
- Cicles formatius.
  
- Mòduls professionals experimentals.
  
- Formació Professional de segon grau, especialització en Arts Aplicades i Oficis Artístics o en Ceràmica, en algun dels dos últims cursos.
  
b) Les empreses o institucions de titularitat privada on realitzen la formació en centres de treball o pràctiques formatives en alternança els alumnes indicats en l'apartat a).
  
Segona
  
Les sol·licituds d'ajuda es formularan per escrit, segons els models SA i SE, que figuren com a annexos a aquesta ordre, i es presentaran a la secretaria del centre docent on l'alumne curse els ensenyaments, durant el període de realització de la FCT o les pràctiques formatives en alternança.
  
Tercera
  
1. Una vegada finalitzada la FCT o PFA, els directors dels centres docents públics i els titulars dels centres docents privats concertats certificaran el que s'ha realitzat efectivament, en els termes indicats en els models CA i CE, que figuren com a annexos a aquesta ordre.
  
2. Els directors i titulars dels centres docents remetran abans del 30 de setembre de 1998 la relació de sol·licituds presentades i els certificats a què fa referència el punt anterior a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, Servei de Formació Professional, Secció d'Iniciació Professional, avinguda Campanar, 32, 46640 València, a través de qualsevol dels mitjans establits en l'article 38 de la Llei 30/1992, de 26 de novembre.
  
Quarta
  
La resolució d'aquesta convocatòria serà comunicada, perquè en prenguen coneixement els beneficiaris, a tots els centres docents que van presentar la documentació corresponent, i haurà de fer-se pública als taulers d'anuncis dels centres, als efectes previstos en l'article 59.2 de la Llei 30/1992.
  
Cinquena
  
1. Amb l'autorització dels alumnes i dels titulars de les empreses o institucions col·laboradores, el cobrament de les ajudes es realitzarà a través dels centres docents públics o privats concertats on l'alumne estiga matriculat.
  
2. En el termini de tres mesos des que els centres docents reben les ajudes, els directors o titulars enviaran a la Direcció General d'Ordenació i Innovació Educativa i Política Lingüística, de la Conselleria de Cultura, Educació i Ciència, els rebuts acreditatius d'haver percebut l'ajuda per part de cadascun dels beneficiaris.
  
Sisena
  
1. Les ajudes destinades als alumnes són en concepte exclusiu de suport a les despeses previsibles de locomoció o transport, per la qual cosa es distingeixen tres modalitats:
  
a) Alumnes que realitzen la FCT o PFA en empreses o institucions situades en distinta localitat a la del seu domicili i a la del seu centre educatiu, i entre 5 i 20 km.
  
b) Alumnes que realitzen la FCT o PFA en empreses o institucions situades en distinta localitat a la del seu domicili i a la del seu centre educatiu, i a més de 20 km.
  
c) La resta de l'alumnat no inclòs en les modalitats anteriors.
  
2. S'estableixen com a imports màxims de les ajudes destinades als alumnes:
  
a) 1.500 PTA per dia de FCT o PFA per a la modalitat a), fins a un límit de 75.000 PTA.
  
b) 2.500 PTA per dia de FCT o PFA per a la modalitat b), fins a un límit de 150.000 PTA.
  
c) Fins a 20.000 PTA en concepte de xicotetes despeses de transport o locomoció per a la modalitat c).
  
Les ajudes s'ajustaran en raó del pressupost disponible i del total de dies i hores de FCT o PFA certificades, en els termes previstos en el punt 1 de la base tercera, durant l'any 1998.
  
3. Les subvencions a les empreses o institucions col·laboradores, de titularitat privada, seran, com a màxim, de 60 pessetes per hora de FCT o PFA i alumne.